Euroopa Parlamendi resolutsioon

märkustega, mis on Euroopa Liidu 2004. eelarveaasta üldeelarve täitmisele heakskiidu andmist käsitleva otsuse lahutamatu osa, IV jagu — Euroopa Kohus

EUROOPA PARLAMENT,

- võttes arvesse Euroopa Liidu 2004. eelarveaasta üldeelarvet [1];

- võttes arvesse Euroopa ühenduste 2004. eelarveaasta lõpliku raamatupidamise aastaaruande III köidet (N6-0027/2005 — C6-0360/2005);

- võttes arvesse kontrollikoja aastaaruannet 2004. aasta eelarve täitmise kohta, millele on lisatud auditeeritud asutuste vastused [2];

- võttes arvesse kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta, mille kontrollikoda esitas EÜ asutamislepingu artikli 248 alusel [3];

- võttes arvesse nõukogu 14. märtsi 2006. aasta soovitust (5971/2006 — C6-0092/2006);

- võttes arvesse EÜ asutamislepingu artikli 272 lõiget 10, artiklit 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002 Euroopa ühenduste üldeelarve suhtes kohaldatava finantsmääruse kohta [4], eriti selle artikleid 50, 86, 145, 146 ja 147;

- võttes arvesse Euroopa ühenduste üldeelarve suhtes kohaldatavat 21. detsembri 1977. aasta finantsmäärust [5];

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit ja kodanikuvabaduste, justiits- ja siseasjade komisjoni arvamust (A6-0112/2006),

1. märgib, et 2004. aastal oli Euroopa Kohtu eelarve 235041565 eurot, mida kasutati 94 % ulatuses;

2. märgib, et laienemise tulemusena kasvas Euroopa Kohtu töötajate arv 2004. aastal umbes 40 % võrra [6];

3. täheldab kahetsusega, et 2004. aastal ei suutnud Euroopa Kohus jälle rakendada mitmeid sisekontrollistandardeid;

4. juhib tähelepanu kontrollikoja aastaaruande punktis 9.13 toodud tähelepanekule, mille kohaselt Euroopa Kohtu siseaudiitor täidab "tõendamisüksuse" juhi ülesandeid, kes teostab eelarvevahendite käsutaja tehingute eelkontrolli; nõustub kontrollikojaga, et selline seotus finantstehingute teostamisega on vastuolus sõltumatu siseaudiitori ülesannetega; taunib tõsiasja, et alates oma ametissenimetamisest 2003. aastal ei ole siseaudiitor lõpule viinud ühtegi oma töökavas olnud auditit; nõuab tungivalt, et Euroopa Kohus nõutaks abi väljastpoolt, et tagada töökavas olevate lõpetamata auditite õigeaegne lõpetamine;

5. avaldab kahetsust, et Euroopa Kohtu tegevusaruannet ei saanud kasutada kontrollikoja aastaaruande koostamisel, kuna tegevusaruanne ei valminud enne kontrollikoja auditi lõpetamist; võtab teadmiseks, et 2005. aasta tegevusaruande osas on see küsimus lahendatud;

6. märgib, et Euroopa Kohus erinevalt enamikust asutustest ei lisa oma tegevusaruandesse volitatud eelarvevahendite käsutaja allkirjastatud kinnitavat avaldust; märgib, et sellegipoolest koostas ja allkirjastas kohtusekretär 21. juunil 2005. aastal memorandumi, milles kinnitab Euroopa Kohtu presidendile 2004. aasta raamatupidamisaruannete korrektsust; palub Euroopa Kohtul tulevastel aastatel lisada oma tegevusaruandesse eespool nimetatud kinnitav avaldus ning avaldab lootust, et see küsimus reguleeritakse finantsmääruse praeguse läbivaatamise käigus;

7. õnnitleb Euroopa Kohut tema aasta tegevusaruande ülesehituse, sisu ja loetavuse ning eelkõige iga peatüki lõpus esitatud analüüsi puhul, milles hinnatakse kirjeldatud tehingutega kaasneva riski tüüpi ja ulatust; usub, et kasu iga-aastastest tegevusaruannetest oleks suurem, kui ka teised asutused järgiksid seda eeskuju;

8. tervitab asjaolu, et keskmine Euroopa Kohtule esitatud kohtuasjade kestus on langenud 25-lt kuult 2003. aastal 20-le kuule 2004. aastal, samas kui kohtule esitatud kohtuasjade arv on pidevalt kasvanud; leiab, et 20 kuud kohtuasja kohta on siiski liiga pikk aeg; palub Euroopa Kohtul kohtuasjade kestust veelgi lühendada;

9. märgib, et 2004. aastal järelkontrolli ei teostatud, kuna eelkontrolli teenistusel tuli keskenduda uue rahade liikumise skeemi loomisele;

10. märgib, et Euroopa Kohus haldab praegu märkimisväärset uute hoonete ehitusprojekti, kuhu kuuluvad kaks torni ja "ring" tulevaste laienemiste järel vajatava personali jaoks (kokku kuni 40 kohtunikku ja nende tööruumid), mille hinnanguline maksumus on 296924590 eurot (2000. aasta hindades); palub Euroopa Kohtult kirjalikku ülevaadet arvete kontrollimise ja projektide auditeerimise korrast, samuti selgitust selle kohta, kes asjaomastest pooltest vastutab võimalike ülekulude riski eest; palub Euroopa Kohtul luua asjakohased kontrolliorganid, mis alaliselt vastutavad nimetatud suure ehitusprojekti, selle kulude ja tähtaegadest kinnipidamise kontrollimise ning vajalike korrektiivide tegemise eest;

11. juhib tähelepanu asjaolule, et komisjoni teenistuste 2005. aasta juunis koostatud erinevate asutuste hoonete kulude võrdluse kohaselt on Euroopa Kohtul kõige suuremad kulud ühe töötaja kohta (250 eurot/m2, mis on aga tingitud Euroopa Kohtu valitud keskmisest lühemast võla tasumise tähtajast (15 aastat);

12. usub, et suurema läbipaistvuse tagamiseks tuleks laiemalt avalikustada nõukogu 25. juuli 1967. aasta määrus nr 422/67/EMÜ, 5/67/Euratom komisjoni presidendi ja liikmete, Euroopa Kohtu presidendi, kohtunike, kohtujuristide ja kohtusekretäri ning Euroopa Liidu avaliku teenistuse kohtu presidendi, liikmete ja kohtusekretäri rahaliste tasude kindlaksmääramise kohta [7], millega sätestatakse Euroopa Kohtu kohtunike rahalised tasud, ning kaaluda selle avaldamist Euroopa Kohtu veebilehel;

13. märgib, et Euroopa Kohus ei kohusta kohtunikke deklareerima oma majanduslikke huve, nagu näiteks aktsiate omamist, juhatustesse kuulumist ja nõustamislepinguid; juhib tähelepanu asjaolule, et nii komisjoni liikmed kui ka Euroopa Parlamendi liikmed on kohustatud deklareerima oma majanduslikke huve avalikus registris ning kontrollikoja liikmed esitavad oma majanduslike huvide deklaratsiooni kontrollikoja presidendile; soovitab Euroopa Kohtul suurema läbipaistvuse tagamiseks isegi praegu, mil vastav seaduslik nõue puudub, paluda koostada sellealane siduv eeskiri;

14. tuletab meelde, et seoses ametiautode kasutamisega Euroopa Kohtu liikmete poolt kutsuti Euroopa Parlamendi 27. oktoobri 2005. aasta resolutsioonis [8] Euroopa Kohut üles muutma 1. novembriks 2005 oma 31. märtsi 2004. aasta haldusotsust nii, et oleks välistatud ametiautode kasutamine isiklikuks otstarbeks;

[1] ELT L 53, 23.2.2004.

[2] ELT C 301, 30.11.2005, lk 1.

[3] ELT C 301, 30.11.2005, lk 9.

[4] EÜT L 248, 16.9.2002, lk 1.

[5] EÜT L 356, 31.12.1977, lk 1.

[6] Allikas: aasta tegevusaruanne.

[7] EÜT L 187, 8.8.1967, lk 1. Määrust on viimati muudetud määrusega (EÜ, Euratom) nr 202/2005 (ELT L 33, 5.2.2005, lk 1).

[8] Vastuvõetud tekstid, P6_TA(2005)0410.

--------------------------------------------------